Anders Møller (V), 2002-05-13:
Det er vigtigt for Venstre at sikre et godt og sikkert arbejdsmiljø på landets arbejdspladser
En god arbejdsplads har et trygt og sundt arbejdsmiljø, hvor trivsel hos den enkelte medarbejder kan sikre et godt og langt arbejdsliv.
Et sundt arbejdsmiljø er til gavn for den enkelte medarbejder, men det er så sandelig også til gavn for virksomheden og til gavn for hele samfundet.
Et godt arbejdsmiljø skal først og fremmest sikres på landets arbejdspladser, hvor arbejdsgiverne har hovedansvaret, men hvor også den enkelte medarbejder har medansvar for sin egen og kollegaernes sikkerhed.
Og naturligvis skal en effektiv offentlig indsats understøtte et godt arbejdsmiljø.
Netop arbejdsmarkedets parter har i denne regerings tid fået større medansvar.
Efter regeringsskiftet har vi taget initiativ til en større omprioritering af indsatsen.
Det nuværende system er præget af stramme regler, bureaukrati og sågar en tro på et bedre arbejdsmiljø, hvis området gøres til et skatteobjekt, der pålægger alle virksomheder at betale en særlig arbejdsmiljøafgift.
Med andre ord: Venstre tror ikke på, at vi forbedrer arbejdsmiljøet ved bureaukratiske eller topstyrede løsninger.
Derfor vil vi tilbageføre ansvaret for et sundt arbejdsmiljø til dem, der virkelig ved, hvor skoen trykker, nemlig arbejdsmarkedets parter.
Beskæftigelsesministeren har netop aftalt med parterne, at de nu giver deres bud på et godt arbejdsmiljø.
Det vil give et bedre fundament for en solid prioritering af indsatsen frem for blot snævre politiske flertal her i Folketinget.
Vi tror heller ikke på værdien i, at alle virksomheder, selv de helt små og ukomplicerede, tvinges til at oprette formelle sikkerhedsorganisationer.
Derfor hæver vi grænsen for at etablere sikkerhedsorganisationer fra fem til ti medarbejdere, dog undtaget de særlig farlige eller udsatte virksomheder, der naturligvis fortsat skal oprette sikkerhedsorganisationer.
Samtidig forenkler vi kraftigt systemet med arbejdspladsvurderinger, så virksomhedernes administrative byrder reduceres.
Og frem for alt, ja, så tror vi altså ikke på, at vi opnår et bedre arbejdsmiljø ved blot at pålægge hver enkelt virksomhed en arbejdsmiljøafgift pr. medarbejder.
Derfor dropper vi nu skatten på arbejdsmiljøet og letter virksomhederne for afgiften.
Derimod prioriterer Venstre at sikre arbejdsmiljøet ved en effektiv og målrettet indsats, hvor vi først og fremmest tager hånd om de alvorligste problemer og de mest udsatte virksomheder.
Vi ønsker også at ændre Arbejdstilsynets karakter fra at være kontrollerende til at blive konsulterende.
Denne mere konsultative adfærd vil dog formentlig få en lettere gang på jorden end det mere centralistiske tilsyn, der endog administrativt kan udskrive bøder til virksomhederne.
Derfor stopper vi nu for udskrivelse af administrative bøder for de administrative, formelle overtrædelser og fjerner samtidig de meget udskældte gebyrbelagte tilsyn.
Som bekendt har vi ikke uanede ressourcer.
Men selv hvis vi havde, så ville pengene alene ikke løse alle problemer. Heller ikke lovgivningen vil løse alle arbejdsmarkedets miljøproblemer.
Derfor er det først og fremmest virksomhedernes ansvar at sikre et godt arbejdsmiljø, og glædeligvis er det arbejde da også i fuld gang på landets arbejdspladser.
Virksomhederne tager mere end nogen sinde socialt ansvar, og i dag er et godt arbejdsmiljø ganske enkelt et konkurrenceparameter, som den enkelte virksomhedsleder er tvunget til at iagttage, hvis man vil møde den kritiske udfordring fra medarbejder og forbruger. De tider, hvor arbejdsgiverne blot kan tryne den enkelte medarbejder, er jo også forbi.
I dag vil enhver arbejdsplads, der lader hånt om arbejdsmiljøet, blive frosset ud og medarbejderen for længst være rejst.
I dag indgår det også i mange lederes resultatløn, at man skal sikre medarbejdertrivsel.
Men trivsel og arbejdsmiljø er jo ikke blot isoleret til selve arbejdsmiljøindsatsen.
Det handler også om at tilrettelægge et fleksibelt arbejdsmarked, hvor der er plads til individualitet.
Det handler om at have en familiepolitik, hvor børnefamilier får flere valgmuligheder og mennesker ikke parkeres på ventelister, men i stedet får afhjulpet problemerne her og nu for at sikre arbejdspladsfastholdelse.
Og endelig handler det ikke mindst om at lette de administrative byrder.
Endelig skal jeg nævne, at begrebet det rummelige arbejdsmarked til stadighed udvikler sig, og aldrig før har så mange mennesker med nedsat arbejdsevne indgået i fleksjobordninger.
Jeg ser frem til en god debat både nu, og når arbejdsmarkedets parter er kommet med deres indstilling til den fremtidige prioritering.